Det er nok de færreste kommunekasser, der ikke sukker efter flere penge. Og nu får kommunerne chancen for at gøre noget ved det. Fra 1. Februar skal kommunerne nemlig selv kradse borgernes gæld ind. Den gæld kommunerne selv skal inddrive er ejendomsskat og andre såkaldt fortrinsberettigede krav. Det kan være ubetalte byggesagsgebyrer, regninger for rottebekæmpelse eller renovation. Indtil nu har kommunerne udsendt rykkere hvorefter sagerne er blevet overdraget til SKAT, men nu skal kommunerne følge dem helt til dørs. - Det gør bestemt processen mere glidende og nemmere at overskue, at vi nu får ansvaret helt fra vi sender den første rykker og til en ejendom eventuelt kommer på tvangsauktion, forklarer økonomichef i Jammerbugt Kommune Arne Kristensen. Skat har stået for inddrivelsen i 10 år, men kommunerne har længe ønsket at få opgaven hjem. - Vores kommunale medarbejdere kender de mennesker, der skylder nogle penge, og der er  ingen tvivl om, at de de har en mulighed for, via god dialog, at få folk til at betale det de har mulighed for, lyder det fra kommunens borgmester Mogens Gade (Venstre). Skats automatiske, og nu skrottede inddrivelsessystem EFI har langt fra formået at inddrive alle de ubetalte ejendomsskattekroner og en opgørelse fra skatteministeriet fra september 2016 viste at de nordjyske kommuner har mange penge til gode i ubetalte ejendomsskater. Du kan se hvor mange penge de enkelte kommuner havde til gode, da opgørelsen blev lavet i tabellen herunder. I alt beløber nordjydernes ejendomsskattegæld sig til knap 26 millioner kroner. Forventningen er ikke at den nye ordning betyder, at alt nu kan inddrives, men at kommunekasserne nu vil se flere penge end da Skat havde ansvaret for inddrivelsen. - Det kommer til at betyde, at pengene ligger i kassen og dermed bliver en del af kommunens likviditet og dermed en del af fællesskabet. Det handler også om retssikkerhed og at folk skal betale det, de kan slutter Mogens Gade.

Referat:
Efter at have overladt gældsinddrivelse til SKAT de sidste ti år, er opgaven nu igen havnet hos kommunerne selv